CELEX: 32008R0856
Language: mt
Date: 2008-07-24
Title: Regolament tal-Kunsill (KE) Nru 856/08 ta' l- 24 ta' Lulju 2008 li jemenda r-Regolament (KE) Nru 1683/95 li jistabbilixxi format uniformi għall-viża fir-rigward tan-numerar tal-viża

2.9.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 235/1
            
         REGOLAMENT TAL-KUNSILL (KE) Nru 856/08
   ta' l-24 ta' Lulju 2008
   li jemenda r-Regolament (KE) Nru 1683/95 li jistabbilixxi format uniformi għall-viża fir-rigward tan-numerar tal-viża
   IL-KUNSILL TA’ L-UNJONI EWROPEA,
   Wara li kkunsidra t-trattat li jistabbilixxi l-Komunità Ewropea, u b'mod partikolari l-Artikolu 62 (2) (b) (iii) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew,
   Billi:
   
               (1)
            
            
               Il-qafas legali kurrenti previst fir-Regolament tal-Kunsill (KE) Nru 1683/95 (1) u l-ispeċifiċitajiet tekniċi addizzjonali, adottati mill-Kummissjoni, ma jippermettux tiftix affidabbli fis-Sistema ta' Informazzjoni dwar il-Viża stabbilita taħt ir-Regolament (KE) Nru 767/2008 tal-Parlament Ewropew u tal-Kunsill tad-9 ta' Lulju 2008 dwar is-Sistema ta’ Informazzjoni dwar il-Viża (VIS) u l-iskambju ta’ data bejn l-Istati Membri dwar viżi għal żjajjar qosra (Regolament tal-VIS) (2).
            
         
               (2)
            
            
               Is-sistema ta’ numerar li attwalment qed tintuża ma tippermettix, b’mod partikolari, li għadd suffiċjenti ta’ karattri jkunu indikati fuq il-viżi maħruġa minn Stati Membri b'għadd kbir ta' applikazzjonijiet.
            
         
               (3)
            
            
               Għalhekk sistema tan-numerar ta’ l-istiker tal-viża kemm konsistenti kif ukoll unika, hija essenzjali għall-verifika fil-VIS.
            
         
               (4)
            
            
               Ir-Regolament (KE) Nru 1683/95 għandu jiġi emendat f’dan ir-rigward.
            
         
               (5)
            
            
               Fir-rigward ta’ l-Iżlanda u n-Norveġja, dan ir-Regolament huwa żvilupp fuq id-dispożizzjonijiet ta' l-acquis ta' Schengen fit-tifsira tal-Ftehim konkluż bejn il-Kunsill ta' l-Unjoni Ewropea u r-Repubblika ta' l-Iżlanda u r-Renju tan-Norveġja dwar l-assoċjazzjoni ta' dawn iż-żewġ Stati fl-implimentazzjoni, l-applikazzjoni u l-iżvilupp ta' l-acquis ta' Schengen (3), li jaqgħu taħt il-qasam li għalih hemm referenza fl-Artikolu 1, punt B tad-Deċiżjoni tal-Kunsill 1999/437/KE (4) dwar ċerti arranġamenti għall-applikazzjoni ta' dak il-Ftehim.
            
         
               (6)
            
            
               Fir-rigward ta’ l-Iżvizzera, dan ir-Regolament jikkostitwixxi żvilupp tad-dispożizzjonijiet ta’ l-acquis ta' Schengen, fit-tifsira tal-Ftehim iffirmat mill-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera ma’ l-implimentazzjoni, l-applikazzjoni u l-iżvilupp ta’ l-acquis ta' Schengen, li jaqgħu fiż-żona msemmija fl-Artikolu 1, punt A tad-Deċiżjoni 1999/437/KE moqrija flimkien ma’ l-Artikolu 4(1) tad-Deċiżjonijiet tal-Kunsill 2004/849/KE (5) u 2004/860/KE (6).
            
         
               (7)
            
            
               Fir-rigward ta' Liechtenstein, dan ir-Regolament jikkostitwixxi żvilupp tad-dispożizzjonijiet ta’ l-acquis ta’ Schengen fis-sens tal-Protokoll iffirmat bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipalità ta' Liechtenstein dwar l-adeżjoni tal-Prinċipalità ta' Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen, li jaqgħu fl-ambitu indikat tal-punt A ta' l-Artikolu 1 tad-Deċiżjoni 1999/437/KE, moqri konġuntement ma' l-Artikolu 3 tad-Deċiżjoni tal-Kunsill 2008/261/KE (7).
            
         
               (8)
            
            
               Skond l-Artikolu 1 tal-Protokoll dwar il-pożizzjoni tar-Renju Unit u ta' l-Irlanda anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, ir-Renju Unit u l-Irlanda m'humiex qed jipparteċipaw fl-adozzjoni ta' dan ir-Regolament. B'riżultat, u mingħajr preġudizzju għall-Artikolu 4 ta' l-imsemmi Protokoll, id-dispożizzjonijiet ta' dan ir-regolament ma japplikawx għar-Renju Unit u għall-Irlanda,
            
         ADOTTA DAN IR-REGOLAMENT:
   Artikolu 1
   Ir-Regolament (KE) Nru 1683/95 huwa hawnhekk emendat kif gej:
   
               (1)
            
            
               għandu jinżied il-paragrafu 3 li ġej fl-Artikolu 2:
               “3.   Skond il-proċedura li hemm referenza għaliha fl-Artikolu 6 (2), jista’ jiġi deċiż li l-ispeċifikazzjonijiet imsemmija fl-Artikolu 2 għandhom ikunu sigrieti u ma jiġux ippubblikati. F’dak il-każ, dawn ghandhom ikunu disponibbli biss għall-entitajiet maħtura mill-Istati Membri bħala l-korpi responsabbli għall-istampar u għal dawk il-persuni awtorizzati mill-Istat Membru jew mill-Kummissjoni.”;
            
         
               (2)
            
            
               għandu jiġi mħassar il-paragrafu 1 fl-Artikolu 3.
            
         
               (3)
            
            
               l-Anness għandu jiġi sostitwit bl-Anness għal dan ir-Regolament.
            
         Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   L-Istati Membri għandhom japplikaw dan ir-Regolament sa mhux aktar tard mill-1 ta' Mejju 2009. L-Istati Membri jistgħu jagħmlu użu mill-istokkijiet li fadlilhom fl-uffiċji konsolari li m’għandhom l-ebda rabta mas-Sistema ta’ l-Informazzjoni dwar il-Viża (VIS).
   
      Dan ir-Regolament għandu jorbot fl-intier tiegħu u japplika direttament fl-Istati Membri skond it-Trattat li jistabbilixxi l-Komunita Ewropea.
      Magħmul fi Brussell, 24 ta’ Lulju 2008.
      
         
            Għall-Kunsill
         
         
            Il-President
         
         B. HORTEFEUX
      
   
   
      (1)  ĠU L 164, 14.7.1995, p. 1.
   
      (2)  ĠU L 218, 13.8.2008, p. 60.
   
      (3)  ĠU L 176, 10.7.1999, p. 36.
   
      (4)  ĠU L 176, 10.7.1999, p. 31.
   
      (5)  ĠU L 368, 15.12.2004, p. 26.
   
      (6)  ĠU L 370, 17.12.2004, p. 78.
   
      (7)  ĠU L 83, 26.3.2008, p. 3.
   
      ANNESS
      Għandu jiddaħħal dan il-mudell li ġej:
      Karatteristiċi ta' sigurtà
      
               
                  1.
               
               
                  Ritratt integrat meħud b’konformità ma’ l-ogħla standards ta’ sigurtà.
               
            
               
                  2.
               
               
                  Marka li hija ottikament varjabbli (‘kinegram’ jew l-ekwivalenti tagħha) għandha tidher f'dan l-ispazju. Skond l-angolu mnejn wieħed iħares lejha, 12-il stilla, l-ittra ‘E’ u globu jsiru viżibbli f'daqsijiet u lwien diversi.
               
            
               
                  3.
               
               
                  Il-logo li jkun jikkonsisti f'ittra jew f'diversi ittri li jindikaw il-ħruġ mill-Istati Membri (jew ‘BNL’ fil-każ ta' pajjiżi Benelux, jiġifieri il-Belġju, il-Lussemburgu u l-Olanda) b'effett ta' xbiha inviżibbli għandu jidher f'dan l-ispazju. Dan il-logo għandu jidher ċar meta mqiegħed ċatt u jidher skur meta mdawwar b'90°. Għandhom jintużaw il-logos li ġejjin: A għall-Awstrija, BG għall-Bulgarija, BNL għall-Benelux, CY għal Ċipru, CZE għar-Repubblika Ċeka, D għall-Ġermanja, DK għad-Danimarka, E għal Spanja, EST għall-Estonja, F għal Franza, FIN għall-Finlandja, GR għall-Greċja, H għall-Ungerija, I għall-Italja, IRL għall-Irlanda, LT għall-Litwanja, LVA għal-Latvja, M għal Malta, P għall-Portugall, ROU għar-Rumanija, S għall-Iżvezja, SK għas-Slovakkja, SVN għas-Slovenja, UK għar-Renju Unit.
               
            
               
                  4.
               
               
                  Il-kelma ‘viża’ b'ittri kapitali għandha tidher fin-nofs ta' dan l-ispazju b'kuluri li jkanġu. Skond l-angolu mnejn wieħed iħares lejha, għandha tidher ħadra jew ħamra.
               
            
               
                  5.
               
               
                  Din il-kaxxa għandha jkollha n-numru nazzjonali b’9 karattri ta’ l-istiker tal-viża, li għandha tkun stampata minn qabel. Għandha tintuża tipa speċjali.
               
            
               
                  5a.
               
               
                  Din il-kaxxa għandha jkollha l-kodiċi tal-pajjiż bi tliet karattri kif stabbilit fid-Dokument ta' l-ICAO 9303 dwar id-Dokumenti ta' l-Ivjaġġar li Jinqraw minn Makkinarju (1), li jindika l-Istat Membru li joħroġ il-viża.
                  In-“numru ta’ l-istiker tal-viża” huwa l-kodiċi tal-pajjiż bi tliet karattri kif jidher fil-kaxxa 5a u n-numru nazzjonali kif imsemmi fil-kaxxa 5.
               
            Taqsimiet li għandhom jimtlew
      
               
                  6.
               
               
                  Din il-kaxxa għandha tibda bil-kliem ‘valida għal’. L-awtorità li toħroġha għandha tindika t-territorju jew territorji li għalihom il-viża hi valida.
               
            
               
                  7.
               
               
                  Din il-kaxxa għandha tibda bil-kelma ‘minn’ u l-kelma ‘sa’ għandha tidher aktar ’il quddiem fuq il-linja. L-awtorità tal-ħruġ għandha tindika hawn iż-żmien ta' validità tal-viża.
               
            
               
                  8.
               
               
                  Din il-kaxxa għandha tibda bil-kliem it-‘tip ta' viża’. L-awtorità tal-ħruġ għandha tindika l-kategorija tal-viża b'mod konformi ma' l-Artikoli 5 u 7 ta' dan ir-Regolament. Aktar ’il fuq l-istess linja il-kliem “għadd ta’ dħul”, ‘dewmien taż-żjara’ (jiġifieri kemm l-applikant bi ħsiebu jdum) u għandha tidher ukoll ‘jiem’.
               
            
               
                  9.
               
               
                  Din il-kaxxa għandha tibda bil-kliem ‘maħruġa fi’ u għandha tintuża biex tindika l-post minn fejn inħarġet.
               
            
               
                  10.
               
               
                  Din il-kaxxa għandha tibda bil-kelma ‘fi’ (li ħdejha għandha timtela d-data tal-ħruġ mill-awtorità li toħroġha) u aktar 'il quddiem fil-linja għandu jidher il-kliem ‘numru tal-passaport’ (li ħdejh għandu jidher in-numru tal-passaport tad-detentur).
               
            
               
                  11.
               
               
                  Din il-kaxxa għandha tibda bil-kliem ‘Kunjom, Isem’.
               
            
               
                  12.
               
               
                  Din il-kaxxa għandha tibda bil-kliem ‘kummenti’. Din għandha tintuża mill-awtorità tal-ħruġ sabiex tindika kull informazzjoni ulterjuri li titqies neċessarja, sakemm tkun konformi ma' Artikolu 4 ta' dan ir-Regolament. Iż-żewġ linji u nofs li jiġu wara għandhom jitħallew vojta għal kummenti bħal dawn.
               
            
               
                  13.
               
               
                  Din il-kaxxa għandha jkun fiha informazzjoni f'forma li tista' tinqara minn makkinarju għall-iffaċilitar tal-kontrolli fil-fruntieri esterni. L-ispazju li jinqara mill-makkinarju għandu jkun fih test stampat fl-ipprintjar fl-isfond, li jindika l-Istat Membru li joħroġ id-dokument. It-test m’għandux jaffettwa l-fatturi tekniċi ta' l-ispazju li jinqara mill-makkinarju jew il-kapaċità li jkun jista' jinqara.
                  Il-karta għandha tkun ta' lewn naturali ċar b'marki ħomor u blu.
                  Il-kliem li jindika l-kaxxi għandu jidher bl-Ingliż u bil-Franċiż. L-Istat li joħroġ il-viża jista' jżid tielet lingwa li tkun lingwa uffiċjali tal-Komunità. Madankollu, il-kelma ‘viża’ fil-linja ta' fuqnett tista' tidher fi kwalunkwe lingwa uffiċjali tal-Komunità.
               
            
         (1)  Bl-eċċezzjoni għall-Ġermanja: Id-dokument ta’ l-ICAO 9303 dwar dokumenti ta’ l-ivjaġġar li jinqraw minn makkinarju jipprevedi li l-kodiċi tal-pajjiż tal-Ġermanja jkun “D”.